Forslag til RÅDETS AFGØRELSE om ændring af Rådets afgørelse 1999/733/EF om supplerende makrofinansiel bistand til Den Tidligere Jugoslaviske Republik Makedonien

(forelagt af Kommissionen)

BEGRUNDELSE

1. Baggrund

Den 8. november 1999 besluttede Rådet for Den Europæiske Union at yde en supplerende makrofinansiel bistand til Den Tidligere Jugoslaviske Republik Makedonien (FYROM) på op til 80 mio. EUR i form af et låneelement på op til 50 mio. EUR og et gaveelement på op til 30 mio. EUR (Rådets afgørelse 1999/733/EF).

Der blev truffet beslutning om bistanden i kølvandet på Kosovo-krisen og de hermed forbundne omfattende økonomiske omkostninger. Formålet med bistanden har været at støtte betalingsbalancen og bidrage til at dække landets eksterne finansieringsbehov og fremme gennemførelsen af strukturreformer samt bidrage til at lette de sociale konsekvenser af det økonomiske sammenbrud som følge af konflikten i Kosovo. Bistanden har været betinget af en tilfredsstillende udvikling i FYROM's tilpasnings- og reformprogram inden for rammerne af et IMF-beredskabsarrangement.

Gennemførelsen af bistanden blev forsinket på grund af myndighedernes vanskeligheder med at nå til enighed med IMF om et nyt beredskabsarrangement. Det blev endeligt godkendt af IMF's bestyrelse i november 2000. Efter høring af Det Økonomiske og Finansielle Udvalg blev der den 19. december 2000 undertegnet et aftalememorandum, der fastsætter de økonomisk-politiske betingelser i tilknytning til anden rate af denne bistand. Udbetalingen af første rate på 30 mio. EUR blev foretaget i december 2000 (20 mio. EUR i gavebistand og 10 mio. EUR i lånebistand).

2. Den seneste økonomiske udvikling

I 2000 var den makroøkonomiske udvikling stort set tilfredsstillende, da BNP-væksten lå på 5,1 %. Men den økonomiske vækst begyndte at aftage i anden halvdel af sidste år. I 2000 tog inflationen til, da forbrugerprisindekset steg med 5,8 % år-på-år (6,1 % ultimo perioden) sammenlignet med et fald i forbrugerprisindekset på 1,1 % i 1999. De offentlige finanser blev særligt styrket, da den offentlige budgetsaldo voksede til et overskud på ca. 3,5 % af BNP, hvilket navnlig skyldtes, at skatteindtægterne blev betydeligt større end forventet. Underskuddet på betalingsbalancen androg 3,4 % af BNP (inklusive gavebistand), hvilket betød en mindre ændring i forhold til året før. Importdækningen fortsatte med at vokse og udgjorde omkring 3½ måneds import i udgangen af 2000, mens den eksterne gældskvote også steg og androg 45,7 % af BNP.

I begyndelsen af 2001 fortsatte afdæmpningen i den økonomiske aktivitet og blev endnu mere markant, efterhånden som den politiske og sikkerhedsmæssige krise, der brød ud i landet i februar i tilknytning til væbnede konfrontationer mellem sikkerhedsstyrkerne og bevæbnede etniske albanske grupper, forværredes yderligere. Krisen udgjorde en vigtig faktor bag den utilfredsstillende makroøkonomiske udvikling i årets første halvdel, bl.a. via forstyrrelser i udenrigshandelen. De foreløbige tal tyder på et fald i det reale BNP på 3,8 % år-på-år i første kvartal 2001.

Inflationspresset har været vigende i årets første måneder, og den årlige inflation, målt ved forbrugerprisindekset, lå på 3,2 % i april. Siden krisens udbrud har Nationalbanken gentagne gange grebet ind for at forsvare denaren, der er knyttet til DEM/EUR. Med sigte på at modvirke spekulation mod denaren har banken også strammet pengepolitikken for at reducere likviditeten. Forsvaret af denarens valutakurs har medført et fald i valutareserverne i årets første seks måneder. På den anden side medførte det nylige salg af det nationale teleselskab til det ungarske selskab MATAV en valutaindstrømning på omkring 320 mio. USD.

De offentlige finanser er forværret betydeligt som følge af krisen og de øgede udgifter i slutningen af december 2000. Som følge af krisen i marts 2001 steg de offentlige udgifter til "varer og andre tjenester" med 120 % år-på-år (månedstallene udviser betydelige udsving). Skatteindtægterne blev også påvirket negativt af krisen og den hermed forbundne nedgang i den økonomiske aktivitet, idet de i marts var 11 % lavere end på samme tidspunkt året før. Det tidligere forventede omsving i budgetsituationen fra et pænt overskud i 2000 til et kontrollabelt underskud i 2001 på omkring 1,2 % af BNP vil ikke indtræde, men der er derimod tegn på et omsving af en størrelsesorden på 10 procentpoint af BNP fra et meget betydeligt overskud i 2000 til et underskud på omkring 6 % af BNP i 2001.

Både importen og eksporten er betydeligt lavere end for et år siden. I januar-april var eksporten 11 % lavere år-på-år, mens importen blev reduceret med 28 % år-på-år. Det stærke år-på-år-fald i importen i årets første fire måneder forklares i vid udstrækning af basiseffekter som følge af den usædvanlig store import i de tilsvarende måneder i 2000 inden indførelsen af moms. Faldet har været større for importen end for eksporten, og handelsbalancen er forbedret sammenlignet med den tilsvarende periode i 2000. For 2001 som helhed forventes det imidlertid, at handelsbalancen og de løbende poster vil blive forværret i sammenligning med 2000. Selv om skønnene ikke er endelige har IMF for nylig antydet, at det residuale eksterne finansieringsgab i 2001 kunne andrage omkring 85 mio. USD.

Myndighederne har også gjort fremskridt med de økonomiske reformer, selv om krisen har dæmpet processen. Der blev navnlig gennemført en skattereform i januar 2001, der indebar en sænkning af skattesatserne for personlig indkomst. Der er gjort fremskridt med reformen af den offentlige finansforvaltning, og den er næsten ved at være gennemført. Med hensyn til reformen af den finansielle sektor er der gjort betydelige fremskridt, herunder gennem håndhævelse af tilsynsretningslinjer, forbedret banklovgivning og en handlingsplan for problembanker. Der er desuden taget skridt til at reformere den offentlige administration, herunder vedtagelse af en tjenestemandslov i maj 2001. For så vidt angår privatiseringen har fremskridtene været mere begrænset, hvilket delvis kan tilskrives krisesituationen. Myndighedernes erklærede politik er at fortsætte den økonomiske stabiliserings- og reformproces, og de har tæt kontakt med IMF og Verdensbanken med hensyn til de næste skridt, der skal tages.

3. Retsgrundlaget forlænges til at gælde til efter år 2000

Den Tidligere Jugoslaviske Republik Makedonien har behov for fortsat finansiel støtte fra Fællesskabet og andre bilaterale og multilaterale donorer med henblik på at understøtte landets økonomiske stabiliserings- og reformbestræbelser. Den underliggende rådsafgørelse (1999/733/EF af 8. november 1999) blev imidlertid indført i kølvandet på Kosovo-krisen, og på det tidspunkt gik man ud fra, at man umiddelbart stod over for en aftale om et beredskabsprogram. Artikel 1, stk. 3, i Rådets afgørelse fastsætter derfor, at det samlede gaveelement i bistanden højst skulle andrage 30 mio. EUR i 1999 og 2000, mens der ikke er fastsat en tilsvarende tidsramme for låneandelen.

På denne baggrund forekommer det nu nødvendigt at ændre det bestående retsgrundlag, dvs. Rådets afgørelse 1999/733/EF, således at man kan fortsætte med at gennemføre bistanden og specielt det resterende gaveelement på 10 mio. EUR også efter år 2000. I overensstemmelse med budgetkravene foreslås det, at den ændrede rådsafgørelse fastsætter, at bistandsperioden forlænges til 31. december 2002.

2001/0213 (CNS)

Forslag til RÅDETS AFGØRELSE om ændring af Rådets afgørelse 1999/733/EF om supplerende makrofinansiel bistand til Den Tidligere Jugoslaviske Republik Makedonien

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [1],

[1] EFT C [ ] af [.............], s. [ ].

under henvisning til udtalelse fra Europa-Parlamentet [2], og

[2] EFT C [ ] af [.............], s. [ ].

ud fra følgende betragtninger:

(1) Rådets forordning 1999/733/EF [3] fastsætter, at der ydes supplerende makrofinansiel bistand til Den Tidligere Jugoslaviske Republik Makedonien i form af et lån på højst 50 mio. EUR og en gavebistand på højst 30 mio. EUR.

[3] EFT L 294 af 16.11.1999, s. 31-32.

(2) Gennemførelsen af bistanden blev forsinket på grund Den Tidligere Jugoslaviske Republiks og Den Internationale Valutafonds (IMF) vanskeligheder med at aftale et nyt beredskabsarrangement.

(3) Den Tidligere Jugoslaviske Republik Makedonien er fast besluttet på at videreføre den økonomiske stabiliserings- og reformproces og har fortsat behov for ekstern finansiel støtte udover, hvad de internationale finansielle institutioner kan tilvejebringe.

(4) Den nuværende rådsafgørelse 1999/733/EF giver ikke hjemmel til at yde gavebistand efter 2000.

(5) Kommissionen har hørt Det Økonomiske og Finansielle Udvalg inden fremlæggelsen af sit forslag -

TRUFFET FØLGENDE AFGØRELSE:

Eneste artikel,

Afgørelse 1999/733/EF ændres således:

1. Artikel 1, stk. 3, affattes således: "Gaveelementet i bistanden beløber sig til højst 30 mio. EUR".

2. Følgende indsættes som artikel 6: "Denne afgørelse udløber den 31.12.2002."

Udfærdiget i Bruxelles, .

På Rådets vegne

Formand

FINANSIERINGSOVERSIGT

1. Foranstaltningens betegnelse

Supplerende makrofinansiel bistand til Den Tidligere Jugoslaviske Republik Makedonien.

2. Budgetpost

Gaveelementet i bistanden

B7-548: Makrofinansiel bistand til landene i den vestlige del af Balkan-regionen.

Låneelementet i bistanden

Budgetpost B0-211, der omfatter Det Europæiske Fællesskabs sikkerhedsstillelse for programmer for lån, som Fællesskabet har optaget med henblik på finansiel bistand til tredjelande i Central- og Østeuropa.

3. Retsgrundlag

Traktatens artikel 308.

4. Beskrivelse og begrundelse for foranstaltningen

a) Beskrivelse af foranstaltningen

Et fællesskabslån (finansieret ved hjælp af lån optaget af Fællesskabet på de internationale kapitalmarkeder) på op til 50 mio. EUR og en gavebistand på op til 30 mio. EUR (finansieret over det almindelige budget) til Den Tidligere Jugoslaviske Republik Makedonien til støtte for myndighedernes reformbestræbelser og til afbødning af de sociale konsekvenser af forstyrrelserne i det økonomiske system som følge af konflikten i Kosovo.

Den første rate på 20 mio. EUR i gavebistand og 10 mio. EUR i lånebistand blev allerede udbetalt i december 2000.

b) Begrundelse for foranstaltningen

Holdbarheden i Den Tidligere Jugoslaviske Republik Makedoniens eksterne stilling afhænger af ekstern finansiel bistand fra officielle kilder.

5. Klassifikation af udgifterne

Gavebistandselementet: ikke-obligatoriske, opdelte udgifter.

Låneelementet: obligatoriske udgifter.

6. Udgifternes art

Ren gavebistand (100 % tilskud), som frigives i mindst to successive rater.

Potentiel anvendelse af budgetgarantien for Fællesskabets låntagning med henblik på finansiering af lånet til Den Tidligere Jugoslaviske Republik Makedonien.

7. Finansielle virkninger

a) Beregningsmetode

Vurderingen af, hvor stort et bistandsbeløb der er nødvendigt, er baseret på de aktuelle overslag over Den Tidligere Jugoslaviske Republik Makedoniens yderligere behov for ekstern finansiering.

For låneelementet i bistanden foreslås opført et p.m., da det ikke på forhånd kan beregnes, hvor meget der eventuelt vil blive trukket på denne budgetpost, og hvornår dette i givet fald vil ske, og da det forventes, at denne budgetgaranti ikke vil blive anvendt.

b) Virkning på aktionsbevillingerne

Der vil blive trukket på den budgetpost, der svarer til gavebistandselementet i bistanden, når en række økonomisk-politiske betingelser, som skal aftales med myndighederne i Den Tidligere Jugoslaviske Republik Makedonien, er opfyldt.

Der vil kun blive trukket på den budgetpost, der svarer til budgetgarantien for låneelementet, i tilfælde af at garantien faktisk anvendes.

c) Finansiering af aktionsbevillingerne

(i) Gaveelementet

- Finansieringen af udgifterne sker via B7-548.

Der foreslås følgende forfaldsplan for bevillingerne (i løbende mio. EUR):

>TABELPOSITION>

(ii) Ved træk på budgetgarantien:

- Benyttelse af garantifonden oprettet ved Rådets forordning (EF, EURATOM) nr. 2728 af 31. oktober 1994.

- Hvis garantifonden ikke indeholder tilstrækkelige midler, fremskaffes der supplerende midler fra budgettet ved overførsel

- af enhver overskudsmargen i garantireserven

- af forsinkede indbetalinger til budgettet, for hvilke budgetgarantien er blevet bragt i anvendelse (under artikel 27, stk. 3, i finansforordningen)

- af en eventuel disponibel margen under udgiftsloftet for udgiftsområde 4 i de finansielle overslag eller af midler tilvejebragt ved en omfordeling.

- For at opfylde sine forpligtelser kan Kommissionen midlertidigt sikre gældsbetjeningen ved hjælp af midler fra sin likvide beholdning. I så fald anvendes artikel 12 i Rådets forordning (EØF, Euratom) nr. 1552/89 af 29.5.1989.

8. Forholdsregler mod svig

Midlerne vil blive udbetalt direkte til Den Tidligere Jugoslaviske Republik Makedoniens centralbank, men først når Kommissionens tjenestegrene efter høring af Det Økonomiske og Finansielle Udvalg og i samråd med IMF og Verdensbanken har kontrolleret, at landets makroøkonomiske politik er tilfredsstillende, og at de specifikke betingelser i tilknytning til denne bistand er opfyldt.

9. Oplysninger om omkostningseffektivitet

a) Baggrund for transaktionen og specifikke mål

Ved at støtte Den Tidligere Jugoslaviske Republik Makedoniens makroøkonomiske reformbestræbelser og ved at supplere det internationale samfunds långivning til dette land inden for rammerne af IMF-programmet vil denne bistand lette landets eksterne finansieringsproblemer, forbedre vækstudgifterne og hjælpe landet med at klare de alvorlige økonomiske og sociale konsekvenser af konflikterne i regionen.

b) Overvågning og evaluering

Denne bistand er af makroøkonomisk karakter, og overvågningen og vurderingen af den gennemføres inden for rammerne af det IMF-støttede tilpasnings- og reformprogram, som Den Tidligere Jugoslaviske Republik Makedonien er i færd med at implementere.

Kommissionens tjenestegrene vil overvåge foranstaltningen på grundlag af ægte makroøkonomiske og strukturpolitiske indikatorer, som aftales med myndighederne i Den Tidligere Jugoslaviske Republik Makedonien. De vil holde snæver kontakt med IMF og Verdensbanken og trække på deres vurdering af Den Tidligere Jugoslaviske Republik Makedoniens reformresultater.

Ifølge forslaget til Rådets afgørelse skal der udarbejdes en årlig rapport til Europa-Parlamentet og Rådet, som skal indeholde en vurdering af foranstaltningens gennemførelse.

10. Administrationsudgifter

Denne foranstaltning er af ekstraordinær karakter og vil ikke medføre en forøgelse af Kommissionens personale.